Diari Oficial de la Generalitat Valenciana


Sumari del DOGV 6891, del 29-10-2012 (2012/9959)

RESOLUCIÓ de 22 d'octubre de 2012, de la presidenta de Teatres de la Generalitat Valenciana, per la qual es convoca concurs públic per a la concessió d'ajudes als sectors del teatre, la dansa i el circ per a l'any 2012.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6891

Data del DOGV
:   29-10-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/9959


Data del document
:   22-10-2012

Organisme emissor
:   Teatres de la Generalitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 22 d'octubre de 2012, de la presidenta de Teatres de la Generalitat Valenciana, per la qual es convoca concurs públic per a la concessió d'ajudes als sectors del teatre, la dansa i el circ per a l'any 2012. [2012/9959]
El Decret 36/1994, de 21 de febrer, del Govern Valencià, pel qual s'aprova el Reglament Orgànic i Funcional de l'ens públic Teatres de la Generalitat Valenciana (DOGV de 13.3.1994), establix com a finalitat de l'ens el desplegament i l'execució de la política cultural de la Generalitat en el camp de les arts escèniques i, molt especialment, en els sectors de teatre i dansa.
Entre les funcions que s'assignen a Teatres de la Generalitat Valenciana (TGV) es troben el foment de les arts escèniques i la promoció de companyies i grups teatrals, el desenrotllament i promoció de qualsevol tipus d'actuacions teatrals, festivals i certàmens, i el suport a la creativitat escènica i la difusió d'esta, així com també la cooperació amb altres agents i entitats culturals en el sector de les arts escèniques, d'àmbit públic o privat.
Amb esta finalitat, TGV convoca les presents ajudes, a fi de que contribuïsquen a consolidar els sectors del teatre, la dansa i el circ a la Comunitat Valenciana.
Per tot això i fent ús de les facultats que em conferix l'article 5 del Decret 36/1994, de 21 de febrer, del Consell, pel qual s'aprova el Reglament Orgànic i Funcional de l'ens públic TGV, i atenent el que disposa la Llei 38/2003, de 17 de novembre, General de Subvencions, resolc:
Primer
Convocar concurs públic per a la concessió d'ajudes als sectors del teatre, la dansa i el circ per a l'any 2012 i aprovar les bases i els annexos pels quals es regiran estes ajudes, els quals s'inclouen en la present resolució.
Segon
L'import global màxim d'estes ajudes és d'un milió cent set mil deu euros (1.107.010 €), que s'abonaran amb càrrec als crèdits del capítol IV, línia de subvenció SE000049, del pressupost de l'ens públic TGV per a l'any 2012.
Tercer
1. Les ajudes relatives als sectors teatral i circense van ser autoritzades per la Comissió, en data 30 d'abril de 2008, com a ajuda d'estat núm. N 704/07, per fet de considerar la mesura compatible amb el mercat comú de conformitat amb l'article 107.3.d del TFUE (antic article 87.3.d, del TCE).
2. Pel que fa a les activitats de dansa, la present convocatòria d'ajudes no requerix ser notificada a la Comissió Europea, perquè no reunix tots els requisits de l'article 107.1 del Tractat de Funcionament de la Unió Europea, atés que s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres.
3. Les ajudes per a la realització de festivals i mostres, d'acord amb l'article 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, queden excloses de l'aplicació del principi d'incompatibilitat amb el mercat interior, formulat en l'article 107 del TFUE, i no és, per tant, obligatòria la notificació d'estes a la Comissió Europea, en la mesura que estes ajudes van dirigides a entitats que no exercixen activitats econòmiques i per tant no complixen el requisit de suposar un avantatge econòmic per a una empresa ni el del falsejament de la competència que afecte els intercanvis comercials entre estats membres.
Quart
La present resolució produirà efectes des de l'endemà de ser publicada en el Diari Oficial de la Comunitat Valenciana.
Segons el que disposen els articles 107, 116, 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició, o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de l'òrgan que dicta el present acte en el termini d'un mes a comptar de l'endemà de ser publicat.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicat.
València, 22 d'octubre de 2012.- La presidenta de Teatres de la Generalitat Valenciana: Lola Johnson Sastre.
ANNEX I
Bases reguladores de la convocatòria pública per a la concessió d'ajudes per als sectors del teatre, la dansa i el circ per a l'any 2012
CAPÍTOL I
Disposicions generals
1. Objecte i finalitat
L'objecte de les presents ajudes és contribuir al manteniment i la consolidació del teatre, la dansa i el circ de caràcter professional a la Comunitat Valenciana, a través de la potenciació de les diferents activitats que es desenrotllen en estos sectors, amb el fi últim que els ciutadans puguen disposar d'una oferta diversificada i de qualitat.
2. Règim d'estes ajudes
2.1. El procediment de concessió d'estes ajudes es tramitarà en règim de concurrència competitiva, d'acord amb els criteris de valoració fixats en les presents bases per a cada modalitat d'ajuda.
2.2. Esta convocatòria es regirà per les presents bases i per la resolució que les aprova. En allò que no preveuen estes bases, serà aplicable la Llei 38/2003, General de Subvencions, el seu reglament, aprovat pel Reial Decret 887/2006, i el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell de la Generalitat Valenciana.
2.3. La presentació de la sol·licitud per a optar a esta ajuda implica la plena acceptació pel sol·licitant de les bases per les quals es regix esta convocatòria.
3. Consideració d'ajuda de minimis de les activitats relatives al sector de la dansa
Les ajudes a les activitats relatives a la dansa concedides per mitjà d'esta resolució estan acollides al règim de minimis establit en el Reglament (CE) núm. 1998/2006, de la Comissió, de 15 de desembre de 2006 (DOUE número L 379, de 28 de desembre de 2006), relatiu a l'aplicació dels articles 87 i 88 del Tractat a les ajudes de minimis.
Estes ajudes no podran en cap cas superar l'import màxim total per beneficiari de 200.000 euros durant un període de tres exercicis fiscals, ni individualment ni com resultat de l'acumulació amb altres ajudes de minimis concedides al mateix beneficiari, segons establix el Reglament (CE) núm. 1998/2006, de la Comissió.
Sense perjuí de l'anterior, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
4. Modalitats, quantia i destinació de l'ajuda.
4.1. La present convocatòria comprén les modalitats d'ajudes següents:
a) Ajudes a noves dramatúrgies.
b) Ajudes a la producció.
c) Ajudes a la gira.
d) Ajudes a projectes emergents.
e) Ajudes a la programació en sales d'exhibició.
f) Ajudes a entitats sense ànim de lucre.
g) Ajudes a festivals i mostres.
4.2. L'import global màxim d'estes ajudes és de 1.107.010 euros, els quals es distribuiran entre les modalitats abans indicades.
4.3. Dins dels límits pressupostaris i d'acord amb els criteris que establixen les bases, les presents ajudes aniran destinades a sufragar els gastos corrents generats per les activitats objecte del projecte. Les ajudes no podran destinar-se a inversions ni a adquisicions patrimonials.
5. Beneficiaris
5.1. Dins dels límits pressupostaris i d'acord amb les condicions i criteris que establixen estes bases, podran ser beneficiaris d'estes ajudes les persones físiques i jurídiques establides en un estat membre de la Unió Europea o de l'Espai Econòmic Europeu, que duguen a terme activitats de teatre, dansa o circ professionals, que complisquen els requisits específics que s'assenyalen per a cada modalitat d'ajuda i que desenrotllen les actuacions previstes en cada cas durant l'any 2012.
5.2. Així mateix, podran accedir a la condició de beneficiari les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, puguen dur a terme els projectes, activitats o comportaments o es troben en la situació que motiva la concessió de la subvenció.
Quan es tracte d'agrupacions de persones físiques o jurídiques, públiques o privades, sense personalitat, hauran de fer-se constar expressament en la sol·licitud els compromisos d'execució assumits per cada membre de l'agrupació, així com l'import de subvenció a aplicar per cada un d'ells, que tindran igualment la consideració de beneficiaris.
En tot cas, haurà de nomenar-se un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's l'agrupació fins que haja transcorregut el termini de prescripció previst en els articles 39 i 65 de la Llei 38/2003, General de Subvencions.
5.3. No podran obtindre la condició de beneficiari les persones o entitats que incórreguen en les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE 18.11.2003). La justificació de no estar incursos en les dites prohibicions es realitzarà per mitjà de declaració responsable inclosa en l'annex II, apartat F.
5.4. Únicament podran ser beneficiaris d'estes ajudes les persones individuals i les xicotetes i mitjanes empreses (PIMES), excepte en la modalitat d'ajudes per a la realització de festivals i mostres, els beneficiaris de les quals seran els establits en la base 41.
Seran considerades PIME aquelles que complisquen la definició que establix l'annex I del Reglament CE núm. 800/2008, de la Comissió, de 6 d'agost de 2008 (DOUE núm. L 214/38, de 09.08.2008).
6. Formalització i presentació de sol·licituds
6.1. El termini de presentació de sol·licituds serà de 20 dies hàbils, a comptar del següent a la publicació de la convocatòria en el Diari Oficial de la Comunitat Valenciana.
6.2. Les sol·licituds es formalitzaran segons el model d'instància que s'adjunta a la present com a annex II i es dirigiran a TGV. Els models d'impresos normalitzats (sol·licituds i la resta de documentació) estaran disponibles en les oficines de TGV i en el seu web ().
6.3. En la sol·licitud s'especificarà la modalitat d'ajuda sol·licitada i l'import, el qual no podrà superar la dotació unitària màxima establida en la present convocatòria per a cada modalitat. No seran admeses aquelles sol·licituds l'import de les quals siga superior a les dotacions unitàries màximes establides en cada modalitat, per ser considerats els dits projectes inviables econòmicament.
6.4. Només s'admetrà una sol·licitud d'ajuda per modalitat i per peticionari. En cas que se sol·licite més d'una ajuda, ja siga de la mateixa modalitat com d'una altra de diferent, no serà admesa cap d'estes. Queda exceptuada la modalitat d'ajudes a la programació en sales d'exhibició, cas en el qual es podrà sol·licitar, a més, una ajuda en una altra modalitat.
6.5. Les sol·licituds podran presentar-se en el registre de TGV (Teatre Principal, c/ Poeta Querol, s/n, 46765 València), en el Registre General de la Conselleria de Turisme, Cultura i Esport i en els registres de les direccions territorials de Turisme, Cultura i Esport de València, Castelló i Alacant. Igualment, podrà utilitzar-se qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas que la sol·licitud s'envie per correu certificat, esta sol·licitud es presentarà en sobre obert en l'oficina de correus, a fi que en la capçalera del primer full del document que es vullga enviar es faça constar, amb claredat, el nom de l'oficina, la data i el lloc de la seua admissió.
Les direccions territorials de Turisme, Cultura i Esport remetran les sol·licituds d'ajuda a TGV en el termini màxim de 10 dies comptats des del següent a aquell en què finalitza el termini de presentació de sol·licituds.
6.6. Els qui així ho desitgen podran realitzar la presentació i el registre per mitjans electrònics i sol·licitar que les comunicacions i notificacions es duguen a terme per la dita via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, en la Llei 3/2010, de 5 de maig, de la Generalitat, d'Administració Electrònica de la Comunitat Valenciana, així com en el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, als efectes de pràctica de notificacions a l'interessat, haurà de correspondre's amb la proporcionada per la Generalitat, amb domini .
Per a sol·licitar este tipus d'ajudes per via telemàtica, es requerirà certificat de firma electrònica d'entitat emés per l'ACCV . En cas que l'empresa sol·licitant siga una persona física, serà necessari el certificat de firma electrònica de ciutadà emés per l'ACCV .
La tramitació telemàtica pot realitzar-se a través del Prop.
Els documents indicats en la base 7.1, lletres a a g i la resta d'annexos d'esta convocatòria poden ser aportats de manera telemàtica. No obstant això, els documents a, b i d només s'acceptaran en format .pdf i hauran d'estar firmats de manera en línia per mitjà de la plataforma de l'ACCV .
7. Documentació que ha d'adjuntar-se a la sol·licitud
7.1. Les sol·licituds hauran d'anar acompanyades de la següent documentació, que anirà subscrita pel sol·licitant (original o còpia compulsada):
a) Documentació acreditativa de la personalitat jurídica i capacitat d'obrar del sol·licitant i, si és el cas, de poder suficient i subsistent per a actuar en nom seu i representació.
Si el sol·licitant és una persona jurídica: escriptura o document públic de constitució i estatuts de l'entitat inscrits en el registre oficial corresponent, fotocòpia compulsada del CIF de persona jurídica, així com la documentació que acredite la representació que exercix el firmant de la sol·licitud (document públic o certificat de l'acord adoptat per l'òrgan de govern que corresponga on s'aprova sol·licitar esta ajuda i es faculta el representant per a subscriure la petició).
A més, haurà de presentar-se l'alta en l'Impost d'Activitats Econòmiques en l'epígraf corresponent a l'activitat per a la qual se sol·licita la subvenció, així com l'últim rebut d'este, si és el cas, o declaració jurada de trobar-se exempt del pagament del dit impost.
No s'haurà de presentar la documentació indicada en este apartat si esta ja consta en el Registre Administratiu d'Empreses i Associacions de caràcter teatral de la Comunitat Valenciana gestionat per TGV. Si TGV no té constància de la dita documentació, requerirà a l'interessat que en el termini concedit per a esmena de defectes aporte la documentació necessària.
b) Els sol·licitants hauran d'estar inscrits en el Registre Administratiu d'Empreses i Associacions de caràcter teatral de la Comunitat Valenciana, i en la sol·licitud s'indicarà el número d'inscripció. En cas de no estar inscrits, presentaran justificant d'haver sol·licitat la inscripció en l'esmentat registre. A les empreses ja registrades en un registre equivalent fora de la Comunitat Valenciana, no se'ls exigirà novament el requisit de la inscripció.
c) Declaració per la qual se certifica que la documentació que es troba depositada en el Registre Administratiu d'Empreses i Associacions de caràcter teatral de la Comunitat Valenciana es troba vigent i actualitzada i que les dades contingudes en l'expedient no han experimentat cap variació (annex II, apartat E).
d) En cas d'ajuntaments, altres entitats locals o els seus organismes públics:
- Certificat de l'acord adoptat per l'òrgan de govern de la corporació local, on s'aprova sol·licitar esta ajuda i es faculta el seu representant per a subscriure la petició.
- En cas d'organismes públics, certificat de l'acte o acord adoptat per l'òrgan competent de l'ajuntament de què depén pel qual s'autoritza l'entitat pública a participar en esta convocatòria expedit pel secretari o la secretària de la corporació local.
- Declaració responsable que es troba al corrent en el compliment de les obligacions tributàries, estatals i autonòmiques i enfront de la Seguretat Social en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
e) Declaració amb la relació i import de totes les subvencions, ajudes, ingressos o recursos que per a la mateixa finalitat s'hagen sol·licitat o hagen sigut concedides per altres administracions o ens públics o privats, als efectes del que preveuen els articles 14 i 19 de la Llei 38/2003, General de Subvencions (annex II, apartat D).
f) En cas d'activitats de dansa, i per a assegurar el compliment de les condicions establides en la base 3 del present annex, els sol·licitants hauran de presentar una declaració sobre totes les ajudes públiques concedides o sol·licitades per als mateixos costos subvencionables, així com de les ajudes de minimis rebudes durant els dos exercicis fiscals anteriors i durant l'exercici fiscal en curs (annex III).
g) En cas de nou perceptor o canvi de número de compte bancari, s'aportarà el model de domiciliació bancària inclòs com a annex IV. En tot cas, és necessari que el titular del compte corrent siga el sol·licitant de la subvenció.
h) Documents específics de cada modalitat d'ajuda que es recullen en els capítols següents d'estes bases. Els pressupostos es presentaran necessàriament omplint els models que facilitarà TGV (a través de la pàgina web i disponibles en les seues dependències). Tota la documentació anirà subscrita pel sol·licitant.
7.2. Segons l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè TGV obtinga, de manera directa i a través de certificats telemàtics, l'acreditació d'estar al corrent en les seues obligacions tributàries (estatals i autonòmiques) i amb la Seguretat Social en els termes que preveu els articles 18 i 19 del mencionat reial decret.
No obstant això, el sol·licitant podrà denegar expressament el consentiment, havent d'aportar en el dit cas les certificacions acreditatives de les dites circumstàncies.
7.3. En cas que el sol·licitant provinga d'un estat membre de la Unió Europea o de l'Espai Econòmic Europeu diferent d'Espanya, la documentació a aportar serà l'exigida d'acord amb la legislació vigent de l'estat on estiguen establits per a l'exercici de l'activitat.
7.4. Si la sol·licitud no inclou totes les dades exigides o falta documentació, a excepció de la documentació prevista en l'apartat 7.1.h, es requerirà a l'interessat que, en el termini de 10 dies hàbils, esmene estos defectes, amb indicació que, si així no ho fa, es considerarà que ha desistit de la seua petició, prèvia resolució que haurà de ser dictada en els termes que preveu l'article 42, tal com establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La documentació específica establida en cada modalitat d'ajuda a què al·ludix l'apartat 7.1.h haurà de presentar-se inexcusablement en el termini previst per a la presentació de les sol·licituds establit en l'apartat 6.1, i en cas de no fer-ho, es considerarà que es desistix de la petició.
7.5. En tot cas, la Direcció General de TGV podrà requerir als sol·licitants que proporcionen qualsevol informació aclaridora que resulte necessària per a la gestió de la seua sol·licitud.
8. Procediment de concessió: instrucció i resolució
8.1. La Direcció General de TGV serà l'òrgan competent per a l'ordenació e instrucció del procediment de concessió. L'òrgan instructor, realitzades les activitats d'instrucció pertinents, traslladarà els expedients a la comissió indicada en l'apartat següent.
8.2. Per a l'avaluació de les sol·licituds presentades, es constituirà una comissió de valoració presidida per la Direcció General de TGV o per la persona en qui delegue, i formaran part de la dita comissió, a més, huit vocals designats per aquella. El secretari d'esta comissió, amb veu però sense vot, serà designat per la Direcció General de TGV, entre el seu personal.
8.3. La comissió de valoració podrà requerir als interessats totes les dades i acreditacions que jutgen necessàries per a la deguda qualificació dels projectes.
8.4. L'esmentada comissió avaluarà les sol·licituds d'acord amb els criteris, formes i prioritats de valoració establits en les presents bases per a cada modalitat d'ajuda, i emetrà un informe en què es concrete el resultat de l'avaluació efectuada. En el dit informe s'especificaran els criteris de valoració seguits, la valoració i ponderació de les sol·licituds, i basant-se en això, s'establirà una prelació per orde de major a menor puntuació.
8.5. El òrgan instructor, a la vista de l'expedient i de l'informe de la comissió, formularà una proposta de resolució definitiva, que elevarà a la Presidència de TGV, la qual resoldrà esta convocatòria.
8.6. Per a la determinació de la quantia de l'ajuda que es puga concedir als projectes seleccionats, es prendrà en compte el crèdit pressupostari existent, el resultat de la valoració i la quantia del gasto estimat en el pressupost presentat, així com el seu interés artístic i la seua rellevància en l'àmbit del teatre, la dansa o el circ.
8.7. Les càrregues, modes i condicions de la subvenció s'imputaran al beneficiari d'esta, sense que este puga oposar les excepcions que, si és el cas, deriven de les seues relacions jurídiques amb tercers.
9. Termini de resolució i notificació
9.1. El termini màxim per a resoldre i notificar la resolució del procediment serà de tres mesos a comptar de la data en què produïsca efectes la resolució d'esta convocatòria. Transcorregut el dit termini sense que s'haja dictat i notificat resolució expressa, es considerarà desestimada la sol·licitud d'ajuda, sense perjuí de l'obligació de resoldre, d'acord amb l'article 42 de la Llei 30/1992, de 26 de novembre.
9.2. La resolució del procediment es notificarà als interessats únicament per mitjà de la publicació en el Diari Oficial de la Comunitat Valenciana. Esta publicació substituirà la notificació, de conformitat amb el que preveu l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
10. Publicació
La resolució de la convocatòria es publicarà en la web de TGV ().
La publicació de la resolució en el Diari Oficial de la Comunitat Valenciana tindrà així mateix els efectes de publicitat de les subvencions establit en l'article 18 de la Llei General de Subvencions.
11. Obligacions dels beneficiaris
11.1. Són obligacions del beneficiari:
a) Comunicar per escrit a TGV, segons el model que s'adjunta com a annex V, l'acceptació de l'ajuda en el termini no superior a un mes des de la publicació de la concessió de l'ajuda en el Diari Oficial de la Comunitat Valenciana. Transcorregut el dit termini sense rebre's l'acceptació expressa, es considerarà que el beneficiari renuncia a esta ajuda i perdrà el dret a esta.
b) Realitzar l'activitat que fonamenta la concessió de la subvenció d'acord amb el programa presentat durant l'exercici 2012 i justificar la seua realització en el termini establit a este efecte.
c) En cas de realitzar-se canvis en el projecte presentat, haurà de comunicar-se prèviament i per escrit a TGV la realització d'estos.
d) Fer constar en tota publicació, fullet, programa, publicitat, en qualsevol mitjà o suport que es realitze, incloent-hi els suports electrònics i digitals, el patrocini d'esta per la Generalitat Valenciana. Per a això, s'inseriran, en lloc preferent i destacat, els logotips de TGV i de la Generalitat Valenciana, d'acord amb les normes d'identitat corporativa d'estes institucions. Els logotips estaran disponibles en la pàgina web de TGV i podran ser facilitats des de les oficines de l'ens.
e) Justificar el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.
f) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
g) Conservar els documents justificatius de l'aplicació dels fons rebuts per a poder justificar el gasto i atendre les actuacions de comprovació i control.
h) Procedir al reintegrament dels fons percebuts en els supòsits previstos en l'article 37 de la Llei General de Subvencions.
i) Les que amb caràcter específic i per a cada modalitat es determinen en els capítols següents.
j) Les altres que establix la Llei General de Subvencions en l'article 14 i la Llei d'Hisenda Pública de la Generalitat Valenciana.
11.2. L'incompliment de les anteriors obligacions donarà lloc a l'exigència de les responsabilitats o sancions que corresponga, d'acord amb la legislació vigent.
12. Justificació i pagament de les ajudes
12.1. El pagament d'estes ajudes es realitzarà d'una sola vegada, sempre que l'activitat s'haja realitzat d'acord amb el programa presentat i es justifique correctament l'ús d'esta en els terminis establits a este efecte. Una vegada revisada i comprovada la justificació, es procedirà al pagament de la subvenció en els terminis legalment establits.
12.2. Els beneficiaris d'estes ajudes hauran de justificar la subvenció aportant:
a) Fins al 21 de desembre de 2012, una memòria detallada de l'activitat realitzada i dels resultats obtinguts.
b) Fins al 21 de desembre de 2012, una memòria econòmica justificativa del cost de l'activitat realitzada, que contindrà:
- El pressupost final amb les desviacions succeïdes i el desglossament de cada un dels gastos en què s'ha incorregut. El pressupost final es presentarà necessàriament seguint el model disponible en la pàgina web i en les dependències de TGV.
- Relació detallada i numerada dels gastos aplicables a la subvenció, junt amb els justificants dels gastos en què s'ha incorregut.
- Relació detallada d'altres ingressos o subvencions que, si és el cas, hagen finançat l'activitat subvencionada, amb indicació de l'import i la seua procedència.
c) Fins al 28 de febrer de 2013:
- Acreditació del pagament per l'import de la subvenció.
- Publicitat en mitjans de comunicació, fullets i cartells editats, on figurarà de manera visible el logotip de TGV i de la Generalitat Valenciana.
12.3. Tota la documentació justificativa haurà de dirigir-se a TGV i haurà d'anar subscrita pel beneficiari.
12.4. En cas que els dits justificants no siguen documents originals, s'acceptaran còpies compulsades pel funcionari habilitat a este efecte.
12.5. En el supòsit de coproduccions, les factures i la resta de documents justificatius del gasto podran ser emesos a nom de qualsevol dels coproductors.
12.6. Les ajudes a noves dramatúrgies es consideraran justificades amb la presentació del text original de l'obra junt amb la sol·licitud de l'ajuda.
12.7. Els crèdits pressupostaris afectes a esta convocatòria, disposats i no pagats per falta de justificació o per ser esta insuficient o incorrecta, podran ser anul·lats, i el beneficiari perdrà el dret a percebre la subvenció assignada.
12.8. La falta de justificació dels gastos determinarà la pèrdua del dret al cobrament de l'ajuda concedida.
13. Gastos subvencionables
13.1. La justificació de l'ús de la subvenció concedida es realitzarà acreditant gastos directament relacionats amb l'activitat artística del projecte presentat.
13.2. Es consideren gastos subvencionables aquells que de manera indubtable responguen a la naturalesa de l'activitat subvencionada i es realitzen en el 2012, i que hagen sigut efectivament pagats amb anterioritat al 28 de febrer de 2013.
El cost d'adquisició dels gastos subvencionables no podrà en cap cas ser superior al valor de mercat.
13.3. No seran gastos en cap cas subvencionables:
- L'adquisició de material inventariable i adquisicions patrimonials.
- Els costos indirectes que no corresponguen al període en què efectivament es realitza l'activitat.
- Els impostos indirectes que siguen susceptibles de recuperació o compensació ni els impostos personals sobre la renda.
- Els interessos deutors dels comptes bancaris ni els interessos, recàrrecs i sancions administratives o penals.
13.4. En les ajudes a gires, no es podran justificar gastos originats en les representacions realitzades a la Comunitat Valenciana.
14. Altres disposicions
14.1. L'import de les subvencions regulades en la present convocatòria no podrà ser en cap cas de tal quantia que, aïlladament o en concurrència amb altres subvencions o ajudes d'altres administracions públiques o d'altres ens públics o privats, ingressos o recursos, supere el cost de l'activitat subvencionada.
14.2. Les economies que puguen produir-se perquè algun beneficiari no procedisca a l'acceptació de l'ajuda concedida, es produïsca alguna renúncia, es revoque alguna subvenció o per qualsevol altre supòsit en aplicació d'allò que s'indica en les presents bases, podran disposar-se, basant-se en l'informe de la comissió de valoració i a proposta de l'òrgan instructor, per mitjà de nova resolució de la Presidència de TGV, incrementant la quantitat concedida a algun dels beneficiaris o incloent-hi altres que, havent complit els requisits i obtingut la puntuació mínima requerida, no hagen rebut ajuda.
14.3. Tota alteració de les condicions tingudes en compte per a la concessió de la subvenció, i en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases podrà donar lloc a modificar la resolució de concessió.
En el supòsit d'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, i es minorarà en este cas la quantitat que excedisca el cost final de l'activitat.
14.4. Estes ajudes són compatibles amb altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense que, en cap cas, aïlladament o en conjunt, supere el cost de l'activitat subvencionada.
14.5. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció, en els supòsits previstos en l'article 37 de la Llei 38/2003, de 17 de novembre, General de Subvencions i en cas d'incompliment de qualsevol dels requisits i obligacions estipulats en la present convocatòria.
En cas d'incompliment parcial, la fixació de la quantitat que haja de ser reintegrada es determinarà en aplicació del principi de proporcionalitat, sempre que l'activitat exercida s'aproxime significativament al compliment total i els beneficiaris acrediten una actuació inequívocament tendent a la satisfacció dels seus compromisos.
CAPÍTOL II
Ajudes a noves dramatúrgies
15. Finalitat de la concessió i quantia màxima
15.1. Les ajudes a noves dramatúrgies tenen com a finalitat potenciar l'escriptura teatral de nous textos o obres que no hagen sigut estrenats en cap teatre, tant en llengua castellana com valenciana, als efectes de la seua possible producció o posada en escena per TGV.
15.2. S'establix una dotació unitària màxima per ajuda de 5.000 euros.
16. Beneficiaris i requisits
16.1. Només podran sol·licitar estes ajudes autors els textos dels quals siguen redactats en llengua castellana o valenciana i que no hagen sigut presentats en anteriors convocatòries. En cas que s'aporte un text ja presentat en una convocatòria anterior, es desestimarà la sol·licitud.
16.2. Els textos que es presenten a esta convocatòria no podran haver sigut estrenats anteriorment. Estos textos podran ser produïts per part de TGV en la seua línia de noves dramatúrgies.
16.3. Les obres que es presenten hauran de ser originals i inèdites. No s'admetran obres traduïdes, adaptades o refoses, ja siga de novel·la, cine, televisió, ràdio o inclús del mateix teatre.
17. Documentació específica i terminis de presentació
17.1. A més de la documentació establida per a les sol·licituds en la base 7, haurà d'aportar-se la documentació específica següent:
a) Currículum personal on conste, si és el cas, la seua trajectòria com a autor dramàtic i la seua relació amb el món del teatre.
b) El text teatral. Els originals es presentaran mecanografiats en DIN-A4 foli o holandesa a doble espai i tindran una extensió subjecta als límits de duració que siguen normals per a una representació teatral.
c) Acreditació de qualsevol compromís entre l'autor i una editorial per a la seua publicació o bé una companyia o empresa per a la seua producció o, si no és el cas, document de cessió (annex VI) a què fa referència la base 18.
17.2. Si el sol·licitant no presenta en el termini establit en la base 6.1 la documentació específica relacionada en esta base, es considerarà que desistix de la seua sol·licitud.
18. Obligacions particulars dels beneficiaris
Els textos presentats podran ser produïts per TGV en la seua línia de suport a les noves dramatúrgies, i a l'efecte d'això els sol·licitants presentaran, juntament amb el text, el document de cessió que figura com a annex VI a la present resolució, excepte en cas que hi haja un compromís previ entre l'autor i una editorial o una empresa per a la publicació i/o el muntatge de l'espectacle, cas en el qual haurà d'aportar la documentació que ho acredite.
En cas que tercers decidisquen posar en escena o editar algun dels textos l'autor dels quals haja sigut beneficiari d'una ajuda, hauran de sol·licitar autorització prèvia a TGV i, una vegada obtinguda esta, fer constar la col·laboració de la Conselleria de Turisme, Cultura i Esport i incloure en el material imprés que es difonga els logotips de TGV i de la Generalitat Valenciana.
CAPÍTOL III
Ajudes a la producció
19. Finalitat de la concessió i activitat subvencionada
19.1. Les ajudes a la producció teatral, coreogràfica o circense tenen com a finalitat el suport a la tasca creativa i l'increment qualitatiu dels espectacles de teatre, dansa i circ que es produïxen a la Comunitat Valenciana amb la intenció de possibilitar als ciutadans una oferta diversificada i de qualitat.
19.2. L'activitat objecte de subvenció és la producció teatral, coreogràfica o circense, incloent-hi l'estrena de l'espectacle, realitzada en l'exercici 2012, i les ajudes aniran destinades a sufragar els gastos corrents generats per l'esmentada activitat artística inclosa en el projecte. No es consideraran en cap cas gastos subvencionables l'explotació posterior de l'espectacle.
L'estrena de la producció haurà de realitzar-se en l'exercici 2012. Per circumstàncies excepcionals, podrà estrenar-se en el primer trimestre de l'any 2013, sense perjuí del compliment de les obligacions establides en la present resolució relatives a la justificació de l'ajuda.
20. Beneficiaris i quantia màxima
20.1. Podran sol·licitar estes ajudes les empreses professionals de teatre, dansa o circ que estiguen legalment constituïdes i que realitzen l'activitat subvencionada a la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
20.2. S'establix una dotació unitària màxima per ajuda de 40.000 euros.
21. Documentació específica
A més de la documentació establida per a les sol·licituds en la base 7, en la sol·licitud d'esta modalitat d'ajuda s'hi adjuntarà:
a) Projecte detallat de la producció que es proposa realitzar en el 2012, on s'especificaran la fitxa artística i el lloc i la data d'estrena.
b) Pressupost detallat dels costos de la producció. Així mateix, indicarà els fons propis, altres subvencions o recursos amb què es finançarà la producció a més d'amb la subvenció sol·licitada a TGV. Així mateix, s'especificarà la partida destinada a contractacions artístiques, si és el cas, per dia de treball.
c) Memòria de la trajectòria professional en producció i gestió de l'empresa, o dels seus components.
d) Memòria de les activitats artístiques realitzades en el 2011, on s'especificaran les produccions i les gires d'espectacles, tant dins com fora de la Comunitat Valenciana.
e) Informe sobre les contractacions artístiques i de tècnic realitzades l'any 2011. L'acreditació d'estes es realitzarà per mitjà de l'aportació de les cotitzacions a la Seguretat Social realitzades per l'empresa en l'esmentat exercici (TC1, TC2 i, si és el cas, TC1/19), i en cas de servicis prestats per artistes o tècnics autònoms, les factures abonades.
f) Fitxa inclosa com a annex VII degudament omplida i firmada. En cas de teatre i circ, s'omplirà l'annex VII a); en cas de dansa, l'annex VII b).
g) En cas de coproduccions, s'hi adjuntarà, a més:
- Sol·licitud firmada per cada una de les empreses coproductores.
- Documentació acreditativa de la identitat de cada coproductor, d'acord amb el que establixen les presents bases.
- Contracte de coproducció.
- Escrit firmat per tots els coproductors, on s'indicaran els gastos que assumix cada un i es designarà un representant davant de l'Administració amb les dades bancàries per a l'abonament de la subvenció.
22. Criteris de valoració
22.1. La valoració de les sol·licituds presentades es realitzarà basant-se en la informació ressenyada en l'apartat anterior i d'acord amb els criteris següents:
- Projecte artístic de producció per a l'any 2012, tenint en compte la formació i trajectòria de l'equip artístic i tècnic, així com el desenrotllament i presentació del contingut del projecte. A més, es tindrà en compte la contribució al foment de l'ocupació en el sector i la implicació en el projecte de recursos humans de la Comunitat Valenciana. Fins a 32 punts.
- Trajectòria professional en producció i gestió de l'empresa, o dels seus components. Fins a 20 punts.
- Contractacions artístiques i de tècnics realitzades en el 2011. En este apartat es valoraran fonamentalment els dies de contractació i el fet que la seua retribució siga d'acord amb el mercat. Fins a 20 punts.
- Nombre d'intèrprets o ballarins. Fins a 12 punts.
- Obra escrita en valencià. 10 punts. En el supòsit d'obra coreogràfica, estos 10 punts incrementen la valoració del projecte.
- Viabilitat econòmica del projecte tenint en compte la seua adequació a la previsió pressupostària presentada i al pla de finançament proposat, acreditant un equilibri entre ingressos i gastos. Fins a 6 punts.
22.2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà l'ajuda.
CAPÍTOL IV
Ajudes a les gires fora de la Comunitat Valenciana
23. Finalitat de la concessió i activitat subvencionada
23.1. Les ajudes a les gires d'empreses de teatre, dansa i circ tenen com a finalitat facilitar l'exhibició, tant a Espanya com a l'estranger, de les produccions realitzades a la Comunitat Valenciana per companyies de teatre, dansa i circ.
23.2. L'activitat objecte de subvenció són les gires realitzades fora de la Comunitat Valenciana durant el 2012. Les ajudes aniran destinades a sufragar els gastos corrents generats per les esmentades activitats incloses en el projecte.
24. Beneficiaris i quantia màxima
24.1. Podran sol·licitar estes ajudes empreses professionals de teatre, dansa i circ que estiguen legalment constituïdes. S'exceptuen d'esta modalitat d'ajudes les associacions i entitats sense ànim de lucre.
24.2. S'establix una dotació unitària màxima per ajuda de 40.000 euros.
25. Documentació específica
A més de la documentació establida per a les sol·licituds en la base 7, en la sol·licitud d'esta modalitat d'ajuda s'hi adjuntarà:
a) Dossier amb els espectacles que portarà de gira amb les corresponents fitxes artístiques.
b) Calendari de la gira i representacions previstes, amb certificats que les acrediten. S'indicarà la comunitat autònoma o país on es duran a terme les representacions.
c) Pressupost detallat d'ingressos i gastos de la gira. S'especificarà la partida destinada a contractacions artístiques si és el cas, per dia de treball.
d) Informe sobre les contractacions artístiques i de tècnic realitzades l'any 2011. L'acreditació d'estes es realitzarà per mitjà de l'aportació de les cotitzacions a la Seguretat Social realitzades per l'empresa en l'esmentat exercici (TC1, TC2 i, si és el cas, TC1/19), i en cas de servicis prestats per artistes o tècnics autònoms, les factures abonades.
e) Memòria de la trajectòria professional en producció i gestió de l'empresa, o dels seus components.
f) Memòria de les activitats realitzades en l'exercici 2011, on s'especificaran les produccions realitzades i les representacions efectuades dins i fora de la Comunitat Valenciana.
g) Fitxa inclosa com a annex VII, degudament omplida i firmada. En cas de teatre i circ, s'omplirà l'annex VII a); en cas de dansa, l'annex VII b).
26. Criteris de valoració
26.1. La valoració de les sol·licituds presentades es realitzarà basant-se en la informació ressenyada en la base anterior i d'acord amb els criteris següents:
- Projecte artístic de gira per a l'any 2012 i acreditació de les representacions. En este apartat es tindrà en compte la formació i trajectòria de l'equip artístic i tècnic, així com el desenrotllament i la presentació del contingut del projecte. A més, es tindrà en compte la contribució al foment de l'ocupació en el sector i la implicació en el projecte de recursos humans de la Comunitat Valenciana. Fins a 37 punts.
- Contractacions artístiques i de tècnics realitzades en el 2011. En este apartat es valoraran fonamentalment els dies de contractació i el fet que la seua retribució siga d'acord amb el mercat. Fins a 23 punts.
- Trajectòria professional en producció i gestió de l'empresa, o dels seus components i memòria de les activitats realitzades en l'exercici 2011. Fins a 20 punts.
- Nombre d'intèrprets o ballarins. Fins a 14 punts.
- Viabilitat econòmica del projecte tenint en compte la seua adequació a la previsió pressupostària presentada i al pla de finançament proposat, acreditant un equilibri entre ingressos i gastos. Fins a 6 punts.
26.2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà l'ajuda.
CAPÍTOL V
Ajudes a projectes emergents de producció escènica
27. Finalitat de la concessió i activitat subvencionada
27.1. Les ajudes a projectes emergents de producció escènica tenen com a finalitat possibilitar la creació de produccions de teatre, dansa o circ a companyies professionals de recent creació, així com a professionals que, sense disposar d'una estructura empresarial estable i amb activitat continuada, decidixen posar en marxa de manera puntual un projecte de producció.
Es considera que una companyia és de recent creació aquella la constitució i activitat professional de la qual té un període inferior a 2 anys.
27.2. L'activitat objecte de subvenció és la producció teatral, coreogràfica i circense realitzada en l'exercici 2012, i les ajudes aniran destinades a sufragar els gastos corrents generats per l'esmentada activitat inclosa en el projecte.
L'estrena de la producció haurà de realitzar-se en l'exercici 2012. Per circumstàncies excepcionals, podrà estrenar-se en el primer trimestre de l'any 2013, sense perjuí del compliment de les obligacions establides en la present resolució relatives a la justificació de l'ajuda.
28. Beneficiaris i quantia màxima.
28.1. Podran sol·licitar estes ajudes les persones físiques o jurídiques que es troben en la situació que fonamente la concessió de la subvenció, que no hagen rebut anteriorment cap ajuda de TGV per a la producció, projectes biennals o gires i que realitzen l'activitat subvencionada a la Comunitat Valenciana.
28.2. S'establix una dotació unitària màxima per ajuda de 15.000 euros.
29. Documentació específica
A més de la documentació establida per a les sol·licituds en la base 7, en la sol·licitud d'esta modalitat d'ajuda s'hi adjuntarà:
a) Projecte detallat de la producció que es proposa realitzar en el 2012, on s'especificaran els possibles intèrprets o ballarins residents a la Comunitat Valenciana i el lloc i la data prevista d'estrena.
b) Pressupost detallat dels costos de la producció. Així mateix, s'indicaran els fons propis, altres subvencions o recursos amb què es finançarà la producció, a més d'amb la subvenció sol·licitada a TGV.
c) Currículum dels components de la companyia.
d) Si la companyia va tindre activitat professional en l'exercici anterior, s'adjuntarà una memòria de les activitats realitzades.
30. Criteris de valoració
30.1. La valoració de les sol·licituds presentades es realitzarà basant-se en la informació ressenyada en l'apartat anterior i d'acord amb els criteris següents:
- Projecte de producció per a l'any 2012. Dins de la valoració del projecte es tindrà en compte el seu interés artístic, el seu grau d'innovació i el seu risc artístic. Fins a 42 punts.
- Currículum dels components de la companyia i, si és el cas, memòria d'activitats. Fins a 30 punts.
- Nombre d'intèrprets o ballarins. Fins a 12 punts.
- Obra escrita en valencià. 10 punts. En el supòsit de producció coreogràfica, estos 10 punts incrementen la valoració del projecte.
- Viabilitat econòmica del projecte tenint en compte la seua adequació a la previsió pressupostària presentada i al pla de finançament proposat, acreditant un equilibri entre ingressos i gastos. Fins a 6 punts.
30.2 La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà l'ajuda.
CAPÍTOL VI
Ajudes a la programació en sales d'exhibició
31. Finalitat de l'ajuda i activitat subvencionada
31.1. Les presents ajudes tenen com a finalitat incrementar la quantitat i qualitat de la programació d'espectacles escènics en sales privades d'exhibició a fi que els ciutadans puguen gaudir d'una oferta diversificada i de qualitat.
31.2. L'activitat objecte de subvenció són els caixets o imports abonats a les companyies professionals valencianes amb motiu de la seua contractació per a l'exhibició en la sala en 2012, i, en un percentatge no superior al 30% de l'ajuda, els gastos derivats directament de l'exhibició (publicitat, lloguers de material tècnic, etc.).
No seran subvencionables a través d'esta modalitat ni els gastos estructurals, ni els gastos de produccions o coproduccions pròpies de la sala. En cas de programació de produccions o coproduccions pròpies, únicament se subvencionarà un màxim del 20% de l'aportació de TGV, en gastos derivats directament de la seua exhibició.
31.3. Als efectes d'esta convocatòria es consideren companyies valencianes aquelles la seu social de les quals radique a la Comunitat Valenciana.
32. Beneficiaris i quantia màxima
32.1. Només podran sol·licitar estes ajudes empreses privades gestores de sales d'exhibició escènica que realitzen l'activitat subvencionada a la Comunitat Valenciana.
32.2. S'establix una dotació unitària màxima per ajuda de 60.000 euros.
33. Requisits
S'establix com a requisit indispensable disposar de la preceptiva llicència d'obertura exigida per la normativa que siga aplicable per a l'exercici de l'activitat o haver iniciat els tràmits de la seua sol·licitud.
34. Documentació específica
A més de la documentació establida per a les sol·licituds en la base 7, en la sol·licitud d'esta modalitat d'ajuda s'hi adjuntarà:
a) Original o còpia compulsada de la llicència d'obertura per a l'exercici de l'activitat subvencionada o acreditació de la tramitació de la sol·licitud.
b) Modalitat preventiva adoptada, pla de prevenció de riscos laborals, avaluació de riscos i planificació de l'activitat preventiva.
c) Pla d'emergència elaborat per tècnic competent, segons les normes d'autoprotecció en vigor.
d) Memòria succinta de l'activitat de la sala. Inclourà una relació numerada de les actuacions programades durant 2011, on s'indicaran dates concretes d'exhibició de cada espectacle, caixets o imports abonats a les companyies, la comunitat autònoma o país de procedència de les companyies, així com resultats obtinguts (recaptació i públic assistent). S'aportarà documentació que acredite la liquidació de taquilla efectivament realitzada.
Igualment, s'especificarà l'aforament de la sala, la seua antiguitat com a espai d'exhibició i si l'espai compta amb una companyia estable o resident.
e) Programació prevista per a l'exercici de 2012, on s'indicarà el nombre d'espectacles i funcions, la comunitat autònoma o país de procedència de les companyies programades i sistema de contractació (caixet, percentatge de taquilla, mixt o qualsevol altre). L'exhibició de les produccions o coproduccions pròpies s'indicarà en full a part.
f) Pressupost detallat d'ingressos i gastos de l'activitat per al 2012. S'especificarà, desglossat en companyies valencianes i no valencianes, el cost a abonar a les companyies programades segons contracte (caixets, percentatge de taquilla pactat amb la seua estimació o qualsevol altre). S'aportaran els contractes o precontractes firmats per les parts.
g) Relació de dies cotitzats pels seus treballadors a la Seguretat Social durant 2011. L'acreditació d'estes es realitzarà per mitjà de l'aportació de les cotitzacions a la Seguretat Social realitzades per l'empresa en l'esmentat exercici (TC1 i TC2).
h) Fitxa inclosa com a annex VIII, degudament omplida.
i) Qualsevol altra documentació que resulte necessària per a acreditar els requisits establits en la base anterior.
35. Criteris de valoració
35.1. La valoració de les sol·licituds presentades es realitzarà, basant-se en la informació establida en la base anterior, d'acord amb els criteris següents:
- Projecte de programació per a l'exercici 2012. Es valoraran la qualitat artística de la programació, el nombre de companyies programades l'activitat de les quals s'haja desenrotllat a la Comunitat Valenciana, les obres en valencià i l'adequació al preu de mercat dels caixets pactats amb les companyies contractades. Fins a 60 punts.
- Les característiques de la temporada d'exhibició realitzada en el 2011. Es valoraran la qualitat artística de la programació, el nombre de companyies programades l'activitat de les quals s'haja desenrotllat a la Comunitat Valenciana, les obres en valencià, l'adequació al preu de mercat dels caixets pactats amb les companyies contractades i els resultats de taquilla (recaptació i nombre d'espectadors). Fins a 30 punts.
- Les característiques de la sala i el seu aforament. Fins a 10 punts.
En tot cas, es tindrà en compte la contribució de la sala a la dinamització de les companyies valencianes, al foment d'ocupació de professionals del sector residents a la Comunitat Valenciana i a la incidència en el públic.
35.2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà l'ajuda.
CAPÍTOL VII
Ajudes a entitats sense ànim de lucre
36. Finalitat d'estes ajudes i activitat subvencionada
36.1. La present modalitat d'ajudes té com a finalitat potenciar les activitats de teatre, dansa i circ que realitzen les associacions i entitats sense ànim de lucre, especialment les federacions o agrupacions, que desenrotllen les seues activitats en tot el territori de la Comunitat Valenciana i que contribuïxen a promocionar, difondre i consolidar el teatre, la dansa i el circ professionals.
36.2. L'objecte de subvenció són les activitats exercides per les associacions i entitats sense ànim de lucre durant l'exercici 2012 i que incidixen en els sectors del teatre, dansa o circ professionals. Les ajudes aniran destinades a sufragar els gastos corrents generats per les esmentades activitats incloses en el projecte.
37. Beneficiaris i quantia màxima
37.1. Associacions i entitats culturals sense ànim de lucre legalment constituïdes que desenrotllen les seues activitats a la Comunitat Valenciana i que incidisquen en el sector professional teatral, de la dansa o circense.
37.2. S'establix una dotació unitària màxima de 10.000 euros.
38. Documentació específica
A més de la documentació establida per a les sol·licituds en la base 7, en la sol·licitud d'esta modalitat d'ajuda s'hi adjuntarà:
a) Projecte a realitzar, on s'indicarà:
- Activitats a realitzar en l'exercici 2012, dates previstes i mitjans materials, humans i tècnics que es disposen per a realitzar-les.
- Objectius i destinataris de les activitats.
- Nombre de socis.
b) Pressupost detallat de gastos del projecte i d'altres subvencions, recursos o ingressos amb què es finançarà, a més d'amb la subvenció de TGV. S'especificarà l'import de les quotes dels socis.
c) Memòria de l'activitat exercida en l'exercici 2011 per l'associació o entitat.
39. Criteris de valoració
39.1. La valoració de les sol·licituds presentades es realitzarà d'acord amb els criteris següents:
- Projecte de les activitats a realitzar en l'exercici 2012. Fins a 50 punts.
- Memòria de l'exercici 2011 de l'associació o entitat i resultats obtinguts en la gestió dels seus projectes. Fins a 25 punts.
- Incidència del projecte que presenten sobre els autors, directors, coreògrafs, actors, ballarins, companyies, espais d'exhibició, etc., de la Comunitat Valenciana. Fins a 25 punts.
39.2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà l'ajuda.
CAPÍTOL VIII
Ajudes per a la realització de festivals i mostres
40. Finalitat de la concessió
La present modalitat d'ajudes té com a finalitat incrementar qualitativament i quantitativament la realització de festivals i mostres de teatre, dansa i circ, així com altres activitats semblants, a fi d'aconseguir una major projecció, presència i difusió de les arts escèniques a la Comunitat Valenciana.
41. Beneficiaris, requisits i quantia màxima
41.1. Podran sol·licitar esta modalitat d'ajuda els municipis i altres entitats locals, així com els seus organismes autònoms, que organitzen i realitzen festivals i mostres teatrals, de dansa o circenses o activitats semblants a la Comunitat Valenciana i que disposen d'estructura i capacitat de gestió suficients per a realitzar l'activitat objecte de subvenció.
41.2. S'establix una dotació unitària màxima per beneficiari de 15.000 euros.
42. Documentació específica
A més de la documentació establida per a les sol·licituds en la base 7, en la sol·licitud d'esta modalitat d'ajuda s'hi adjuntarà:
a) Memòria del festival, mostra o activitat dels últims tres anys o, des del seu inici, en cas que la seua trajectòria siga inferior al període indicat.
b) Projecte que es proposa realitzar en el 2012, on s'indicarà:
- Objectius i destinataris de l'activitat.
- Programació prevista del festival, mostra o activitat, lloc i data de realització.
- Mitjans materials, humans i tècnics de què es disposa per a la realització de l'activitat.
c) Pressupost detallat de gastos, ingressos i dèficit previst.
43. Criteris de valoració
43.1. La valoració de les sol·licituds presentades es realitzarà d'acord amb els criteris següents:
- Projecte artístic. Es valoraran l'interés i la qualitat de la programació, la seua contribució a la dinamització de les companyies valencianes, el foment d'ocupació de professionals del sector, la incidència en el públic, la seua especialització, així com la viabilitat del pressupost i la seua relació cost-qualitat. Fins a 70 punts.
- Trajectòria del festival o mostra. Es valoraran la seua antiguitat i arrelament, interés i qualitat artística, acceptació pel públic i la seua incidència en els professionals del sector. Fins a 30 punts.
43.2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà l'ajuda.ANNEX III / ANEXO IIIANNEX IVANEXO IV